
			L’única cosa dolenta que tenen les vacances d’estiu és que… s’acaba la temporada de futbol.

			Per això tinc la sensació que arrencaré el vol brunzint de l’alegria (com un borinot) quan la Candela ens convoca, l’endemà de la nostra supervictòria contra el Vilavella de la Pineda.

			D’acord, sí…, vam guanyar en l’últim segon, però això és precisament el que ens fa increïbles! Ningú es pot creure que el Club Superxut, que es trobava tan avall en la classificació, hagi vençut els seus superultramegaarxienemics.

			Als de Vilavella de la Pineda els va agafar per sorpresa que juguéssim tan bé. Però ara la gent ja sap que no som tan dolents com semblàvem, de manera que s’esforçaran al màxim quan juguin contra nosaltres… i ens costarà més guanyar. És a dir, que hem d’apujar el nivell abans que comenci la temporada!

			—I per aconseguir-ho, colla, us he inscrit al Campament dels Campions!

			—Al CACA?! —crido d’emoció.

			—Sí, Bernat. Al CACA!

			—Bub-bub! —borda la Canyella, la mascota de l’equip.

			Potser el nom no és el més guai del món, però el campament sí que ho és! Hi van alguns dels equips més bons de la zona i es passen una setmana sencera entrenant-se junts en un lloc guapíssim enmig de la muntanya. Quina passadaaa! Tenim fins dilluns per fer les maletes…

			Bé, teníem, perquè el temps ha passat volant! Ja pugem al minibús!

			Faig una abraçada als meus pares… i una altra encara més forta a l’avi. És un ximplet: intenta amagar les llàgrimes amb un diari, com si fos un espia en una pel·li i estigués intentant que no l’enxampi ningú vigilant en fragància (es diu així?).

			És el primer cop que passarem tants dies fora de casa sense els pares; és normal que tots ens sentim una mica estranys. Però en el fons… ens en morim de ganes! Són les nostres primeres vacances d’estiu amb amics i sense els pares! I a sobre, per jugar a futbol!

			—Espero que a la muntanya hi hagi un munt d’insectes superfastigosos —diu en Dani.

			—Perfectes per capturar-los en pots de vidre i espantar els nostres enemics! Ha! Ha! Ha! Ha! Ha! Ha! —respon la Tami.

			Tot i que els van aixecar el càstig no fa ni un parell de setmanes, els bessons més trapelles de Vilanova de la Pineda continuen igual: si no estan jugant a futbol, estan fent malifetes.

			—Ei, però que hi anem a fer amics, no enemics —salta la Laureta.

			La nostra davantera estrella és tota una especialista a intentar mantenir l’equip unit. Sort en tenim, d’ella!

			Però els bessons no en semblen tan convençuts…

			 

		  [image: imagen]

			 

			—He sentit dir que hi conviden futbolistes supertop perquè donin classes especials —afegeix l’Emma, emocionadíssima.

			No sé com se n’ha assabentat, però tampoc em sorprèn: sap més coses que la Viquipèdia.

			—Tant de bo aquest any vingui algun porter… Mai es pensa en els porters! —diu en Mateu mentre es neteja les ulleres.

			El pobre no veu un bou a tres passes (aquesta expressió sí que me la sé, he, he, he!), tot i que això no li va impedir fer grans parades contra el Vilavella.

			—Tant de bo sigui alguna de les jugadores de la selecció femenina. Mai es pensa en les noies! —exclama en Biel.

			El nostre gegantó preferit parla sempre tan fluixet que només l’entenem nosaltres. La resta del món ha sentit: «Un inimi sitini sininina».

			Com a capità dels benjamins del Vilanova de la Pineda, em moro de ganes de viure aquesta experiència tan fantàstica amb els meus millors amics!

			De fet, estic tan emocionat, que gairebé ni m’adono que el minibús acaba d’aparcar. Això significa que…

			Vull dir… al Campament de Campions!

			Tan bon punt hem arribat, els monitors ens han donat la benvinguda i ens han dut al nostre bungalou. A la porta hi havia fins i tot un cartell amb el nom del nostre equip! És així com se senten els jugadors quan arriben a l’hotel per a una concentració?

			—Els seus hotels són una miqueta més luxosos que aquestes casetes blanques de pedra… —murmura l’Emma quan li ho dic.

			—Au, va, si segur que en el fons a tu també et fa il·lusió —li diu la Laureta mentre li pica l’ullet.

			Segur que sí, perquè, de seguida que l’Emma obre la maleta, en treu un estoig ple de retoladors de colors i afegeix al cartell:

		  Tenim tantes ganes de conèixer els altres equips, que deixem les maletes a tota velocitat.

		  Però quan sortim, veiem que… algú ens ha guixat el cartell!

			Tots estem molt sorpresos… Menys en Biel, que, tot i que porta les ulleres ben brutes, assenyala el bungalou del costat i pregunta:

			—Allò d’allà és una persona? 

		  Però quan ens hi fixem, la porta justament s’està tancant!

			Els bessons comparteixen una mirada d’allò més sospitosa… Aquí hi ha gos amagat…, vull dir, gat!

		  —Dani, Tami, què calleu? Dispareu! —els demano.

			—Teníem esperances que aquest cop els haguessin castigat… —comença en Dani.

			—Però no. Són aquí, com cada any…

			Ai, no… Em sembla que ja sé de qui parlen. Les meves sospites es confirmen quan sortim de la nostra cabana i llegim què posa al cartell dels veïns:

			 

		  [image: imagen]

			 

		  Com diria el meu avi… Càsum!

			Els nostres supermegaarxienemics són aquí!!!

			

			
			TROS SUPERDIMINUT DE LA LLISTA INFINITA DE MALIFETES INFERNALS DEL VILAVELLA DE LA PINEDA

			—Punxar la meitat de les nostres pilotes (més maligne que punxar-les totes: vius amb la tensió de no saber si la següent estarà bé o no).

			—Regalar begudes energètiques a tots els participants d’un torneig… i que, en realitat, sigui aigua amb salsa picant.

			—Baixar fins a Vilanova un diumenge només per demanar xurros a la nostra xurreria i deixar-nos sense esmorzar.

			-Entrar al nostre vestidor durant un partit que ells no jugaven, obrir-nos els armariets i omplir-nos les motxilles de serps, gripaus i aranyes de plàstic. Quin espant!

			—El dia que vam ajudar al camp dels avis dels bessons: entrenar els llançaments a porteria de manera creativa (els tomàquets podrits eren la pilota i les bicicletes dels membres del Vilanova, la porteria).

		


	



Ja és hora que el Club Superxut resolgui un nou misteri!

 El Club Superxut es prepara per gaudir de l'estiu al campament de futbol més top de la comarca! No només s'ho passaran de meravella, sinó que també tenen intenció de guanyar el Trofeu del Supepeu, el premi al millor equip de futbol del campament. Però els seus supermegaarxienemics, els jugadors de l'equip de Villavella de la Pineda, també són al campament! I, a sobre, algú ha robat el trofeu! I si no hi ha trofeu, no hi ha torneig. Diu la llegenda del campament que hi ha un fantasma que vaga per la zona... Potser és ell el lladre del trofeu?

